Ръководство на потребителя Lego GIGABOT HOVER (2 страници)\nLego GIGABOT HOVER ръководство на потребителя\nИмате ли въпрос относно Lego GIGABOT HOVER?\nЗадайте въпроса, който имате за Lego GIGABOT HOVER тук направо на други собственици на продукта. Дайте ясно и изчерпателно описание на проблема и Вашия въпрос. Колкото по–добре опишете проблема си и зададете въпроса си, толкова по–лесно другите собственици на Lego GIGABOT HOVER ще могат да Ви дадат добър отговор.\nОтносно Lego GIGABOT HOVER\nТук вижте безплотното ръководство за Lego GIGABOT HOVER. Прочетохте ли ръководството, но отговаря ли то на Вашия въпрос? Тогава задайте въпроса си на тази страница на други собственици на Lego GIGABOT HOVER. Задайте въпроса си тук\nМодел GIGABOT HOVER


Купи През води и гори. Лакомото мече (2014)\nПрез води и гори. Лакомото мече (2014)\nОферти за През води и гори. Лакомото мече (2014)\nПрез води и гори. Лакомото мече. Серия Златно перо\nОписание, детайли - През води и гори. Лакомото мече (2014)\nПрокудени от хората от убежището си, таралежът Бързобежко и костенурката Повелкана трябва да отвоюват в смъртоносна битка със Змията Червената уста новия си дом. Но радостта им не трае дълго. Грабва ги скалният орел.\nПрез води и гори. Лакомото мече (2014) пълно описание »


store.bg - Книги - Барбара о Нийл\nКниги ... ... Търсене на: Барбара о Нийл\nКниги от Малка Монтеверде\nТърсене на: Барбара о Нийл\nПродукти с частично съвпадение при търсене на: Барбара о Нийл\nСъвпадение за: Барбара о нийл\nМортина и най-добрият ѝ приятел, хрътката албинос Скръбен, прекарват дните си в игра с призраците във Вила Упадък, където живеят с леля Упокойна. Един ден обаче се случва нещо неочаквано: няколко деца от селото, приятели на Мортина, идват във вилата, след като са получили тайнствени покани, а леля Упокойна изчезва. Дали братовчедът Дилберт, току-що пристигнал на гости, има нещо общо с това? След успеха на "Мортина", преведена на повече от двайсет езика, това е новото приключение на момиченцето зомби, от което ще си умрете от смях. Барбара Кантини е родена във Флоренция през 1977. След дипломирането ...\nМортина и ваканцията на езерото Мистерия\nНай-после ваканция! Мортина и семейството й не са били на почивка от... векове! Дестинация: Вила Финтифлюшка на леля Вещиана и братовчеда Дилберт. Почивката обаче не трае дълго: Мортина открива, че сив чиновник от местната община иска да продаде вилата на търг, защото изглежда необитавана. Дали ще успеят да я спасят, преди да е станало прекалено късно? Ново приключение от поредицата с международен успех, преведена на повече от двайсет езика. Барбара Кантини е родена във Флоренция през 1977. Завършва анимация. Като аниматор участва в създаването на различни телевизионни серии на италианската телевизия РАИ до 2011, ...\nМортина е момиченце, но различно от останалите - тя е момиченце зомби. Живее във Вила Упадък с леля си Упокойна и никога не се разделя със своя приятел Скръбен, куче албинос. На Мортина много ѝ се иска да има приятели на нейната възраст, с които да играе, но ѝ е забранено да се показва пред другите, за да не ги изплаши. Един ден обаче идва подходящ случай: празникът Хелоуин! Мортина дори няма нужда от костюм... Какво ли се случва, когато децата от селото откриват, че тя не е маскирана? Барбара Кантини е родена във Флоренция през 1977. Завършва анимация. Като аниматор участва в създаването на различни ...\nСъвпадение за: Барбара\nТочно съвпадение: Барбара\nБлизки съвпадения: barbara\nКак да използваш всички свои интереси, увлечения и хобита, за да създадеш живота и кариерата на мечтите си. ... Не знаете какво да правите с живота си? Привлечени сте от толкова много неща, че не можете да изберете само едно? Барбара Шер има отговор за вас - правете всичко! Със своите популярни мотивационни речи, семинари и телевизионни участия, Барбара Шер показва изключителната си способност да помага на хората да определят и постигат своите цели. Авторката открива, че някои хора не могат да изберат само един път - те са създадени, за да преследват развитие в много области едновременно. Барбара Шер ги нарича " ...\nКак жените поемат ръководството? Бестселър в Германия за последователни години и настолна книга на десетки хиляди съвременни жени. ... "Прилежните жени работят, умните успяват" ви гарантира отговори на важните за всяка жена въпроси: Как да работя с мъжете? Червено или черно за деловото облекло? Как да съчетая децата с кариерата? Как да започна разговор? Как да преговарям за заплатата си? Как да взема правилните решения за нова работа или бизнес? "Прилежните жени работят, умните успяват" ви дава възможност да се възползвате от: Аргументирани съвети за поведението на съвременната жена ...\nКайла Шеридан мечтае за любов, брак и семейство. Тя среща мъжа на мечтите си и след шеметно ухажване става негова съпруга. Обаче в сватбената нощ той изчезва и Кайла с горчивина осъзнава, че мечтите й са я превърнали в лесна мишена за един измамник. Ник Гренвил притежава вродено чувство за почтеност и непреодолим стремеж към изграждането на най-големите в света мостове. Ала когато на пътя му се изпречва безскрупулен мошеник, Ник загубва всичко, което цени, и собствената си самоличност. Той вече няма какво да губи и е готов на най-смъртоносните рискове, за да изчисти петното от името си и да си върне живота. Събрани от ...\nБарбара Шер, Барбара Смит\nАко си мислите, че заслужавате повече от това, което получавате, тази книга ще ви убеди, че сте прави. ... Трудно ли ви е да следвате желанията си, защото не можете да разберете точно какви са? Ако се чувствате объркани и отдавна сте загубили целите си някъде във водовъртежа на живота, не се изненадвайте, ако се разпознаете в повече от една глава. Прочетете ги всичките. Получете нужния тласък, за да си спомните кои сте, защото живот без посока е живот без страст. Книгата е логично продължение на бестселъра "Моделирай мечтите си". Практичната програма на Барбара Шер ще ви научи: какво да направите, ако ...\nТърсене на: Барбара о Нийл Продукти 1-12 от над 500\nБарбара о Нийл\nОчите на душата\nоснови на информатиката нбу\nиспански език колибри


Вдигат внезапно минималната учителска заплата със 70 лв. | Вестник "ДУМА"\n14 Август 2020петък18:28 ч.\nВдигат внезапно минималната учителска заплата със 70 лв.\nМинималната заплата на учителите ще бъде увеличена със задна дата от 1 октомври с около 70 лв. (12,6%), обявиха внезапно вчера министър Владислав Горанов и лидерите на КНСБ Пламен Димитров и Янка Такева. Досега Горанов бе категоричен, че пари тази година има само за еднократни бонуси за учителите, но ненадейно завчера поиска актуализация на Бюджет 2015 с около 390 млн. лв., половината от които са за заплати във ведомствата.\nСпоред Такева начинаещите учители сега постъпват с 530 лв. заплата, при новото положение възнаграждението им ще е 600 лв., а средната учителска заплата става 890 лв. На заседанието си днес МС ще вземе решение за заплати в средното образование да се дадат допълнително 20 млн. лв., като новият размер на сумите е залегнал и в Бюджет 2016 с допълнителни 96 млн. лв. за образованието, съобщи Горанов. Така средната учителска заплата ще е с 5% по-висока от средната брутна заплата за страната, уточни той.\nПри това положение се отваря неимоверно ножицата между заплатите в средното образование, от една страна, и висшето и науката, от друга. Средната заплата в БАН в момента е около 700 лв., а млад учен след защитена дисертация получава 440 лв.


Пет нови проекта разкриват 168 работни места у нас - Business News\nПет нови проекта разкриват 168 работни места у нас\nИкономическият министър връчи пет сертификата за инвестиции на стойност над 42 млн. лв.\nПроекти за над 42 млн. лв. ще разкрият 168 нови работни места у нас. Министърът на икономиката връчи пет сертификата за инвестиции, издадени по реда на Закона за насърчаване на инвестициите. Четири сертификата за инвестиция клас „А“ бяха издадени на на „Лим текникс” ООД, „Зора логистик ММС” ООД, „Сиентиа” АД, „АИКО“ ЕООД и един сертификат за инвестиция клас „Б“ - на „ИТТ Австрия Производство“ ЕООД.\nТри от проектите ще бъдат осъществени в Индустриална зона „Божурище”, един в Габрово и един в Индустриалната зона в Телиш.\nПроектът на „Лим текникс” ООД е свързан с разширение на дейността на фирмата чрез изграждане на собствена производствена и офис сграда. Продуктите на „Лим текникс“, които са прецизни силиконови изделия, намират приложение като компоненти за автомобилостроенето, медицински изделия, домакински уреди, битови изделия, различни електронни устройства, и други. За осъществяването на проекта си дружеството планира да закупи терен от Национална компания „Индустриални зони” в Индустриална зона „Божурище” и да построи производствена сграда с възможност за бъдещо разширяване. Инвестицията е за над 4 млн. лв., и ще бъдат открити 40 нови работни места.\nПроектът на „Зора логистик ММС” ООД предвижда изграждане на складова база и офиси за складиране и обслужване на чужди стоки и товари. Инвестицията, чийто размер е над 17 млн. лв. ще бъде реализирана в Индустриална зона „Божурище”. Ще бъдат разкрити 33 нови работни места.\nТретият проект, получил сертификат за инвестиция клас „А,“ е на „Сиентиа” АД и ще се реализира в град Габрово. Проектът е свързан със създаване на подходяща работна среда за развитие на бизнес в областта на информационните технологии – разработка на софтуер, софтуерно инженерство, консултантски услуги и създаване на иновативни софтуерни продукти, пилотни проекти в областта на автоматиката и роботиката, както и други високотехнологични дейности в партньорство с учебни заведения и дружества. Размерът на инвестицията възлиза на 5.6 млн. лв. Като резултат ще бъдат разкрити 80 нови работни места.\nПоследният проект, който получи сертификат за инвестиция клас „А“, е свързан с изграждане на складова база в Индустриална зона „Божурище”. „АИКО“ ЕООД ще изгради складови помещения за предоставяне на услуги по складиране и съхранение на товари, като инвестицията включва закупуване на земя и строителство на сграда. Размерът на инвестицията е близо 15 млн. лв., и ще създаде 5 нови работни места.\nСертификат за инвестиция клас „Б“ получи инвестиционният проект на „ИТТ Австрия Производство“ ЕООД - за изграждането на собствена производствена база. За целта дружеството е заявило намерение да закупи два терена в село Телиш, община Червен бряг, собственост на НКИЗ. “ИТТ Австрия производство” ЕООД e утвърден производител на съоръжения, метални конструкции и машини в областта на промишлената индустрия в Австрия. Инвестицията възлиза на 600 000 лв. и като резултат ще бъдат разкрити 10 нови работни места.\nОт началото на 2019 г. до момента са издадени сертификати на 21 проекта, на обща стойност близо 300 млн. лв., които ще доведат до разкриването на 2280 нови работни места. „Те са предимно в секторите производство, аутомотив, ИТ, складиране и съхранение на товари, и др“, коментира икономическият министър.\n●НКИ ●Национална компания "Индустриални зони" ●Индустриална зона "Божурище" ●Закон за насърчаване на инвестициите ●сертификат за инвестиции


Литературен свят » Публицистика брой 71 март 2015 » ТАЛАНТЛИВ ТВОРЕЦ, НЕЗАМЕНИМ ПРИЯТЕЛ\nТАЛАНТЛИВ ТВОРЕЦ, НЕЗАМЕНИМ ПРИЯТЕЛ\nПрез моята 50-годишна журналистическа дейност съм се срещал с много колеги, приятели и обикновени хора. Повечето от тях са били искрени и честни към мен. Но един от тях остави най-дълбока диря в съзнанието ми, един човек, когото никога няма да забравя. Този мъж бе Петър Ненов. Човекът - талантлив творец, човекът - незаменим приятел. Човекът, който щедро се раздаваше за приятели, без да търси отплата или я приемаше само ако е в обща полза.\nНеговият живот беше едно стремително професионално израстване, което сложи началото на неподозирани преходи, богати преживявания, изобилие от осъзнати трудови делници. Позовеш ли се на делата му, на фактите, остава скрит човека, защото може би те надделяват над личността. А колко е важно да видиш или най-малкото да потърсиш именно неговата човешка същност.\nИ когато в живота на човек се съберат преживяни и осъзнати събития, изпитания и радости, пътища и мечти, постижения и кръгозори, мисълта търси да намери техния логичен ред, да обсъди разумните доводи, да преосмисли годините, изпълнени с безброй преодолени трудности и заслужени победи.\nИ днес, когато Пешо вече не е сред живите, продължавам да съм убеден, че той хармонично съчетаваше у себе си духовно богатство, морална чистота и физическо съвършенство. Имаше силно развито социално чувство за справедливост, изтъкано от нравствени и емоционални внушения и самовнушения, от изстрадани истини и вяра в доброто, от неизтощим вътрешен заряд.\nПетър Ненов беше преди всичко приятел в най-истинския смисъл на думата. Готов да се отдаде изцяло на него. Спомням си как аз, когато завършвах образованието си по журналистика в Софийския университет, трябваше да подготвя дипломна работа на тема “Предаванията в Радио София за Строителните войски”. Тъй като Пешо беше редакторът им, го помолих да ми даде справка за използваните тематични направления, инициативи и рубрики. Но не получих справка, защото Петър Ненов седнал и написал цялата ми дипломна работа. Написал я като литературно произведение. Когато я защитавах, научният ми ръководител Михаил Минков - тогава преподавател по радио- и телевизионна журналистика в Университета, каза пред комисията: “Това е едно изключително творение, написано от талантлива ръка, заслужаващо най-високата оценка!”\nКакто вече споменах, Пешо беше редактор на радиопредаванията за Строителните войски и службата много често ни срещаше в сградата на ГУСВ. Той беше един от най-уважаваните сред офицерите. Неговото мнение тежеше и всички се съобразяваха с него. Беше винаги прям, смел, не се нагаждаше към мнението на “генералитета”, както правеше негов колега от гилдията. Не се бореше и за лични облаги. Не ламтеше за пари. Напротив - получеше ли хонорар, беше готов да предостави парите на изстрадал колега, без да очаква да му бъдат върнати. Затова не се и възползва и от възможностите след демократичните промени, не се полакоми за лично облагодетелстване и стремеж към забогатяване. А можеше да стане издател и да заграбва от изпразнения джоб на бедния българин последната му стотинка, както това стори наш “приятел”.\nТакъв запомних полковник Петър Ненов. Общуването му с колеги, дори със случайни хора, не беше само служебна учтивост, форма да докажеш, че си добър, а вродено чувство за уважение към личността, внимание, състрадание. Често това общуване включваше такт, размисъл, вълнение и дори полет на въображението, ако щете критичност или самообвинение. С една дума - преживяване. Понякога изпълнено с радост, понякога очернено от мъка, понякога костващо свръхнапрежение на силите…\nТези срещи наглед бяха обикновени, липсваха превзети фрази, но пък бяха твърде усложнени - трябва да се постараеш да разбереш отсрещния, да му съчувстваш, да му помогнеш. Петър всякога постигаше това и затова всички го уважаваха. А животът му изобилстваше от какви ли не случаи.\nОще от малък Петър Ненов се е занимавал със спорт. Освен с бокс, бил е и любител на водните спортове. Тези дисциплини бяха култивирали у него качества на смелост и хладнокръвие и той обичаше често да ги демонстрира. Бяхме веднъж на басейна “Мария Луиза”, беше късно вечерта и на Петър му хрумна да ни покаже скок от най-високото. Казано-сторено. Скочи той с главата надолу - красив, изящен скок. Но какъв кошмар! Точно тогава източвали водата от басейна и нивото било не очакваното, а съвсем малко на дъното, ала в тъмното кой да види. След скока Петър се изкачи по стълбичката, от лицето и главата му шуртеше кръв, но той с присъщото му чувство за хумор каза: “Добре, че паднах на главата си, та не се потроших…!” Оттогава му останаха и малки белези по челото и слепоочията, а той с гордост разказваше, как е имал да късмета да скочи с приплъзване и така да се отърве леко.\nНо Пешо имаше и друга черта в характера: не търпеше неправдата, лицемерието и несправедливите деяния. Особено остро той реагираше на обидите и не прощаваше на виновниците.\nСпомням си много случки, но ще спомена само три от тях.\nБяхме получили хонорар за една съвместна публикация в Радиото. Решихме да “ознаменуваме” събитието и се събрахме група приятели в “Попското” на площад “Света Неделя”. /Сега ресторант “Цар Петър I”/. По едно време, бяхме вече порядъчно пийнали, когато Пешо забеляза, че на една от съседните маси двама души започнаха да си разменят юмруци. Той стана, хвана ги за яките и какъвто си беше здравеняк, вдигна ги от столовете и започна да ги кюска. След което се върна и продължихме разговора. А двамата, стъписани и онемели от неочакваната реакция и силата на “спасителя” си, седнаха смирени на местата и продължиха кротко да си допиват…\nВтори случай: този път седяхме в ресторант “Берлин” срещу Народното събрание. Един от посетителите - мощен негър - започна да буйства. Пешо го предупреди да се съобразява с правилата на поведение в обществено заведение. Но явно негърът беше загубил чувството си за мярка, пък и едва ли предполагаше, че Петър Ненов е бивш боксьор, затова продължи да досажда и безпокои присъстващите в ресторанта. Тогава моят приятел, известен укротител на буйни глави, стана, сграбчи развилнелия се самозабраванко и го хвърли на подиума сред музикантите. Оттогава е останал и нарицателния израз “хвърли го в оркестъра” - за хора, които умеят да озаптяват самонадеяни негодяи…\nЗа един друг случай искам да разкажа малко по-подробно. И той беше свързан с почерпка. Петър Ненов беше написал чудесен очерк за командира на Плевенската дивизия във вестник “Работническо дело”. Изумен от публицистичното майсторство и таланта на автора, както и от неговата обективна оценка, командирът покани двамата да му гостуваме. Приехме поканата и потеглихме с влака. Но тъй като нямаше свободни места в купетата, решихме да седнем във вагон-ресторанта. Пешо току-що се беше завърнал от служебна командировка в Унгария и започна да ми разказва за пребиваването си в Будапещенското радио. Увлечени в интересните му преживявания, двамата запалихме по цигара. Но сервитьорът ни направи забележка и ние ги загасихме. Но след време отново нарушихме реда. Тогава един пътник от съседната маса ни нагруби с твърде нецензурни думи. На Пешо само това му трябваше. Знаех, че няма да му прости и се стараех да му отвлека вниманието, като непрекъснато го разпитвах за нашите унгарски колеги и приятели. Някъде преди Червен бряг пътникът-грубиян стана от масата, явно му предстоеше да слиза на гарата. Пешо мигновено скочи от мястото си, хвана го здраво за шията и го притисна до стената. Притекох се веднага да предотвратя инцидента. Пешо разярен тържествуваше, а потърпевшият, изпаднал в безпомощност, направо си беше глътнал езика.\n- Какво да го правя? Да го хвърля ли от влака? - обърна се театрално към мене Пешо.\n- Моля те, пусни го!\nДвамата излязохме да пушим в коридора. Влакът намаляваше скорост и потърпевшият доближи до нас с багажа си. Видях го, че е с убито самочувствие и реших да го заприказвам:\n- Друг път бъдете по-внимателни с непознати! - назидателно и помирително започнах аз, а Пешо строго отсече:\n- Там, където скърца вратата, не си слагайте пръста! Повтори!\nНепознатият не отговори.\nЗа да го избавя от неприятния разговор, попитах:\n- Вие вероятно ще слизате сега на гарата?\n- Да! - плахо ми отговори той.\n- Никакво слизане! - изгледа го през вежди Пешо. - Ще пътувате с нас до Плевен!\nПрецених, че положението става отново напечено и помолих непознатия да се върне във вагон-ресторанта и да седне на нашата маса. Така и стана. Когато видяха това, всички от вагон-ресторанта започнаха да ни ръкопляскат. Почерпихме госта, платихме му и пътните обратно от Плевен до Червен бряг, извинихме се един другиму и се разделихме като приятели.\nТакъв си беше Петър Ненов…\nГодините на съвместното ни неувяхващо приятелство напластяваха все интересни и запомнящи се преживявания, които зациментираха нашите чистосърдечни отношения завинаги. Преждевременната му смърт прекъсна една необикновена дружба, където ежедневието ни изправяше пред непрограмирани изпитания и рискове, както и пред щастливи мигове. Полковник Петър Ненов взе с отличие всички изпити и в професионалното си извисяване, и в чисто човешките си взаимоотношения с хората. Издържа и най-тежкият си изпит - да спечели завинаги обичта и уважението на приятелите си.\n*** /Бел. П. Павлова/: Защо ли си спомних този случай? Мисля че е заради усмивките и смеха. Толкова много смях за една вечер - повярвайте - незабравимо изживяване. Петър току-що бе подписал поредната си контрактация - за повестта “Птица сред пламъците”, посветена на огнеборците. И с получения аванс в джоба той покани полк. Иван Паунов, главен редактор на сп. “Огнеборец” и полк. Минчо Марков, главен редактор на в. “Трудово дело” - да отпразнуваме събитието в ресторант “Славия”. Било е преди да купим “Москвич”-а, защото взехме такси и от редакцията на сп. “Огнеборец” поехме към кв. “Лагера”. И двамата ни спътници се надпреварваха да разказват вицове, а шофьорът на таксито веднага се присъедини към тях. Беше истинска находка, същинска Шехеразада, но вместо приказки, знаеше хиляди вицове, кой от кой по-остроумни. Затова, щом пристигнахме пред ресторанта и се разплатихме, Петър го покани да се присъедини към компанията ни. Шофьорът с охота се съгласи, врътна ключа на таксито и веселата ни група се настани на маса в ресторант “Славия”. Боже, над пет часа тримата не спряха в надпревара да разказват виц, след виц, след виц. И всеки виц предизвикваше нашия неподправен смях, смях, смях…На сутринта лицата ни бяха като мумифицирани, боляха ни мускулите и трудно говорехме. Бяхме получили мускулна треска от кикотенето часове наред… А повестта “Птица сред пламъците” Петър наистина написа, публикува в сп. “Огнеборец”, даже получи и награда за нея…


ЦСКА пуска виртуални билети за мача с "Локо" (Пд) - 24chasa.bg\nhttps://www.24chasa.bg/sport/article/8638377 ЦСКА пуска виртуални билети за мача с "Локо" (Пд) ЦСКА пуска виртуални билети за мача с "Локо" (Пд) 24 часа онлайн www.24chasa.bg\n29.05.2020 15:16; 24 часа онлайн\nЦената на виртуалния билет е 10 лева. Снимка официален сайт на ЦСКА\nЦСКА пуска в продажба виртуални билети за първия си домакински мач след подновяването на футболното първенство, съобщиха от клуба на официалния си сайт.\nДвубоят от XXVI кръг е насрочен за 14 юни (неделя) от 21:00 часа на "Армията" и заради пандемията от коронавирус ще се играе при закрити врата.\nПри промяна на ограничителните мерки и допускане на публика на стадиона, всеки притежател на абонаментна карта или виртуален билет, ще може да посети срещата и да подкрепи отбора при спазване на задължителните изисквания за безопасност.\nВсички събрани средства ще бъдат предоставени на академията на ЦСКА, за да подпомогнат развитието на детско-юношеската школа на клуба.


bubust трудност: видян: 5674\n- Позволение за наследяване\nИма две ключови думи, които влияят върху възможността за наследяване:\nКогато се употребява за дефиниране на клас:\nкласът не може да бъде използван като базов.\nобектите на този клас не могат да се създадат директно. Обектите от наследяващите класове могат да се създават, с други думи, MustInherit класове могат да се използват само (only) като базови класове.\n- Overriding - предефиниране\nИма няколко ключови думи, които контролират дали произхождащият клас ще може да предефинира ( "override") изпълнението в базовия клас:\nПозволява, но не изисква съответния член да бъде предефиниран "overridden". По подразбиране за членове Public e NotOverridable. Пример:\nPublic Overridable Sub IncZaplata( )\nЗабранява предефиниране (overriding) на членове. По подразбиране за Public членове на класа.\nТрябва да бъде предефиниран (overridden). Когато се използва тази ключова дума, дефиницията на члена се ограничава само до деклариращ ред, без изпълнение и без End Sub или End Function ред. Например:\nPublic MustOverride Sub IncZaplata( )\nОтбележете,че когато клас модулът съдържа член MustOverride, след това самият клас трябва да се декларира като MustInherit.\nПротивно на другите модификации, този модификатор принадлежи на произхождащия клас и индицира, че модифицирания член е предефинирания (overriding) член на базовия клас. Примерно:\nOverrides Sub IncZaplata( )\n- Правила за наследяване\nВ много обектно-ориентирани езици, като C++, класът може да наследява директно от повече от един базов клас. Нарича се multiple inheritance . VB .NET не поддържа мултинаследяемост. Не се разрешава такъв код:\nPublic Class CDirector 'INVALID\nОт друга страна, Class C може да наследява от Class B, който може да наследява от Class A, което оформя йерархия на наследяемост.\nКласът може да изпълнява мултиинтерфейси чрез ключова дума Interface.\n- MyBase, MyClass, Me\nКлючова дума MyBase обезпечава връзка с базовия клас отвътре произхождащия клас. Ако искате да извикате член на базовия клас отвътре произхождащия клас може така:\nкъдето MemberName е името на члена. Това ще разреши много неясноти, ако наследяващият клас има член със същото име. Ключова дума MyBase може да бъде използвана за извикване на конструктора на базовия клас в ред на инстанциране на член от този клас, така:\nОтбележете, че MyBase не може да бъде използван за викане на членове на Private клас.\nVisual Basic търси най-непосредствената версия в родителския клас за процедурата в заявка. Така че, ако Class C произлиза от Class B, който произлиза от Class A, извикването в Class C към:\nпърво поглежда в Class B за съответна процедура с име AProc. Ако не я намери, след това VB търси в Class A за съответна процедура. (Под съответствие -matching, разбираме метод със същата аргументна сигнатура.) Ключовата дума MyClass обезпечава връзка с клас, в който ключовата дума се използва. Подобно на ключовата дума Me, с изключение когато се използва за викане на метод. За да илюстрираме разликата, нека да вземем клас с име Class1 и произхождащия клас с име Class1Derived. Всеки клас има метод IncZaplata:\nPublic Overridable Function IncZaplata(ByVal sZaplata As Single) As Single\nIncZaplata = sZaplata * CSng(1.1)\nPublic Sub ShowIncZaplata(ByVal sZaplata As Single)\nPublic Overrides Function IncZaplata(ByVal sZaplata As Single) As Single\nIncZaplata = sZaplata * CSng(1.2)\nСега нека вземем следния код, поставен в модула на формата:\nDim c1 As New Class1( )\nDim c2 As New Class1Derived( )\nc1var.IncZaplata(1000) ' дава 1100, 1100\nc1var.IncZaplata(1000) ' дава 1200, 1100\nПървото извикване на IncZaplata е направено използвайки променлива от тип Class1, която свързва с обект от тип Class1. В този случай и двете повиквания:\nвръщат същата стойност, защото викат IncZaplata от базовия клас Class1.\nДокато във втория случай, променливата от тип Class1 държи връзка към обект от произхождащия клас, Class1Derived. В този случай, Me свързва към обект от тип Class1Derived, докато MyClass все още свързва към базовия клас Class1 където се появява ключовата дума MyClass. Tака,\nвръща 1200 докато:


2600-годишен печат с име на човек, споменат в Библията, откриха при разкопки в Йерусалим (видео) - История, наука, факти и събития\nHome » археология » Видео новини » 2600-годишен печат с име на човек, споменат в Библията, откриха при разкопки в Йерусалим (видео)\nГлинена була с отпечатък на името Натан-Мелех\nПо време на разкопки в най-стария район на Йерусалим – т.нар. Град на Давид – археолози са открили два печата с еврейски имена. Възрастта на находките се оценява на около 2600 години. И двата артефакта са открити в руините на здание, което е унищожено по време на пожар, избухнал при превземането на Йерусалим от войските на вавилонския цар Навуходоносор II.\nПрез 586 г. пр.н.е. Юдейското царство окончателно е покорено от Вавилон. Навуходоносор II превзема Йерусалим и разрушава храма на цар Соломон. Евреите са отведени във вавилонски плен. Археолози, които работят в Йерусалим, често попадат на следи, разкриващи унищожението на града от вавилонските войски. Наскоро учени от Държавната агенция по опазване на античността и от Университета в Тел Авив, които работят по разкопки на участъка Givati Parking Lot, намиращ се западно от вратите на древния град, са открили останките на голяма обществена сграда от VI век пр.н.е. Фрагменти от овъглени дървени колони и осколки от обгорена керамика показват, че зданието е било разрушено при пожар, вероятно избухнал по време на превземането на града от войските на Навуходоносор.\nСред руините са открити два печата. Единият представлява була, тоест, отпечатъкът върху глина от гравиран каменен печат, който се втвърдява посредством нагряване. Документът, към който е била прикрепена булата, е унищожен при пожара.\nДругата находка вече е истински печат, гравиран от парче ахат. Размерите на всеки от двата артефакта е около един сантиметър.\nАхатов печат с надпис "Икар син на Матаняху"\nАнат Мендел-Геберович от Еврейския университет в Йерусалим, изхождайки от формата на буквите и надписите, датира и двете находки към средата на VII – началото на VI век пр.н.е. Археолозите подчертават важността на находката, защото печатите са открити по време на разкопки, провеждани от специалисти. Голяма част от древните юдейски печати обикновено излизат на бял свят през черния пазар на антики и археологическият им контекст остава неизяснен.\nНадписът на глинената була се превежда като „[принадлежи на] Натан-Мелех, слуга на царя“ (LeNathan-Melech Eved HaMelech). Името Натан-Мелех се спомена в библейската Четвърта книга „Царе“, където се разказва за действията, които цар Йосия предприема, за да се бори с разпространилите се сред юдеите езически култове.\n… И отминаха конете, които Юдовите царе бяха посветили на слънцето във входа на Господния дом, при жилището на скопеца Натанмелех, което бе в храмовите предели, и изгори с огън колесниците на слънцето.\nЦаре, книга 4 (23:11).\nДумата „скопец“, т.е. евнух, в синодалния превод на Стария завет е заимствано по примера на Септуагинта; в някои други преводи на това място в текста е използвана думата „царедворец“.\nИзразът „слуга на царя“ вече е срещан и известен на учените от други печати. Така са наричани високопоставените чиновници в Юдейското царство. Мендел-Геберович подчертава, че тъй като слугата на царя е отбелязан на печата само по име, може да се предполага, че той е бил известен на всички и не е било необходимо да се добавя в надписа родовата му принадлежност. По думите на експерта, „макар че не е възможно да се твърди с абсолютна сигурност, че споменатият в Библията Натан-Мелех е собственик на печата, който открихме, няма как да бъдат пренебрегнати някои детайли, които създават връзки между библейската личност и артефакта“.\nПечатът, изработен от къс ахат, е с надпис „[принадлежи на] Икар син на Матаняху“ (LeIkar Ben Matanyahu). Името Матаняху е известно както от библейските текстове, така и от надписи от други археологически разкопки. Еврейското име Икар за пръв път попада в полезрението на учените. Буквалният превод на името означава „земеделец“, но Мендел-Геберович предполага, че в случая се касае за лично име, а не се посочва упражнявания от собственика на печата занаят.\nМагнитното поле на Слънцето е десет пъти по-силно,...\n2600-годишен печат с име на човек, споменат в Библ...\nКитайската "задушница" - празник за отдаване почит...


Ваксина по време на бременност -Рецепти за мъници-Полезно\nНачало / Полезно - Рецепти за мъници / Ваксина по време на бременност\nзащита или излишен риск?\nД-р Милко Папазов е акушер-гинеколог в Родилно отделение в МБАЛ „Св. Анна"АД-Варна. Лекар е от 1986 г., специалист АГ от 1991 г. Работил е като ординатор в гр. Добрич и като главен асистент в катедра по АГ на МУ-Варна. От 1992 г. работи в Родилно отделение на МБАЛ „Св. Анна"- Варна.\nМоже ли бременните жени да се ваксинират?\nПрилагането на ваксини на бременни е изключително отговорен момент поради няколко причини:\n1. През деветте месеца имунните механизми търпят промени, но е налице имунен отговор.\n2. Ваксините са в категория С на лекарствените средства. Проучвания при животни са доказали съществуването на риск за плода, но няма адекватни и добре контролирани проучвания при хора. Все пак очакваната полза може да оправдае използването на лекарството при бременни жени въпреки потенциалните рискове.\nКои ваксини са най-опасни и не се препоръчват през периода на бременността? До какви последствия може да доведе използването им?\nПреобладава становището, че по-сериозно увреждане могат да предизвикат „живите" ваксини - морбили, рубеола, а по-леко и без странични реакции се понасят тетаничният токсоид, полиомиелитната, както и противогрипната ваксина. Опасните усложнения са хипертермични и алергични реакции, а в първия триместър съществува и риск от увреждане на плода. По време на бременността не се поставят ваксините против морбили и рубеола.\nПо-големи ли са рисковете през първия триместър?\nДа, затова през първите 3 месеца е по-добре да се избягва поставянето и на разрешените ваксини.\nВ кои случаи е задължително поставянето на ваксина, независимо че жената е бременна?\nВаксинирането е задължително например при съмнение за ухапване от бясно животно - поставя се противобясна имунизация и това е един от случаите, в които рискът при ваксинация е по-малкото зло пред опасността от заразяване и последствията от това.\nА как стоят нещата с противогрипната ваксина? Много бременни се страхуват да не се разболеят от грип през бременността, но се натъкват на противоречиви мнения за ползите и вредите й.\nПротивогрипната ваксина не създава траен имунитет поради изменчивостта на грипния вирус. Всяка година Световната здравна организация обявява очакванията за щама грипен вирус и препоръките за вида ваксина. В САЩ се препоръчва ваксиниране на всички жители над 6-месечна възраст включително на бременните. Съветът на Европа също препоръчва ваксиниране на рисковите групи, като сред тях влизат и бременните жени. Други рискови пациенти са с хронични сърдечни и белодробни заболявания включително бронхиална астма, метаболитни болести включително захарен диабет, хемоглобинопатии, имуносупресивни състояния, включително СПИН и други.\nКакво трябва да знае бременната, ако все пак реши да си постави противогрипна ваксина?\nПрепоръчва се бременната да се ваксинира срещу грип след първия триместър. Ваксинирането на всички членове на семейството подобрява прогнозите при епидемия. Важно е по време на грипна епидемия да се ограничат контактите с много хора и да се спазват хигиенните норми. Жените, които се ваксинират всяка година, създават по-устойчив имунитет и те, и децата им са по защитени по време на бременност.\nУ нас през последните 10 години все по-вече хора се ваксинират срещу грип, но при бременните, а и сред лекарите все още има съмнения и страхове по отношение на противогрипната ваксина. Все пак всяка ваксина крие своите рискове.\nПредвижда ли се в пакета от грижи за бъдещите майки задължителна ваксина?\nВ нашата страна противогрипната ваксинация не е включена в задължителния пакет от грижи за бременната жена и не се покрива от НЗОК. Поставя се по желание и по лекарска преценка. За по-подробно и изчерпателно мнение и становище бременната може да се обърне към специалист инфекционист.\nКонсултант: д-р Милко Папазов,\nначалник на Родилно отделение, МБАЛ „Света Анна" АД - Варна


Tesla достигна целта си от 5,000 Model 3 бройки на седмица; Планира увеличение до 6,000 през юли\nПредишен блог Tesla представя официално Model 3 в Европа този месец\nСледващ блог Употребяваните Renault електрички вече и с батерия в цената\nВ този блог: Tesla постигна най-голямата си цел за второто тримесечие на 2018 и обяви нови цели за Model 3 през юли.\nПротивно на очакванията на чакащите Tesla да се провали час по-скоро, компанията публикува резултатите си от второто тримесечие, които показват, че основната й цел за този период е постигната и вече се правят по над 5,000 Model 3 бройки на седмица.\nМакар и в самия край на периода, компанията успя да постигне целта си и приключи последната седмица на юни с произведени 5,031 Model 3 коли.\nКолкото до общите цифри за второто тримесечие на годината, те сочат произведени общо 53,339 електромобила, от които 28,578 Model 3.\nРезултатите за Model 3 дори се оказаха малко над очакваните за периода, въпреки че случаят с доставките не бе точно такъв тъй като за периода са били доставени общо 18,440 коли.\nTesla e доставила общо 40,740 електромобила за второто тримесечие на годината, от които 10,930 Model S и 11,370 Модела X SUV.\nВ официалното прессъобщение на Tesla, Мъск споделя, че новата монтажна линия за Model 3 в тента и им е помогнала значително да постигнат целта си, но очаква от началото на този месец вече да няма нужда от нейното използване за постигането на 5,000 бройки на седмица.\nТя обаче ще продължи да се използва и според предварителни прогнози ще им съдейства да увеличат седмичния производствен капацитет до 6,000 бройки на седмица в края на юли.\nДоставките и поръчките на Model S и Model X продължават да са на ниво и компанията запазва целта си да достави общо 100,000 от тези два модела до края на тази година.\nВ края на второто тримесечие са отчетени 11,166 Model 3 и сумарно 3,892 Model S и Model X коли на път към своите нови собственици.\nРезултатите за второто тримесечие на Tesla са доста впечатляващи и представляват цели 55% ръст спрямо първите три месеца на тази година.\nЗа първи път през този период от време се случва и произведените Model 3 (28,578) коли да надминат общата бройка от произведени Model S и Model X (24,761). Освен това за първи път през този период компанията е успяла да произведе общо над 7,000 електромобила в рамките на една седмица.\nВ прессъобщението се казва още, че всичките тези резултати са постигнати без никакви компромиси в качеството включително и на колите произведени на добавената производствена линия в тента, от която през последната седмица са излезли около 20% от произведените Model 3 коли.\nМъск запазва оптимистичната си нагласа, че до края на годината компанията ще започне да излиза на печалба и ще разполага с достатъчно средства въпреки лекия срив на долара и потенциалното увеличение на внесени от Китай компоненти.


Шестте зори (Първа част – от 1. до 7. точка) – Задругата\nНачало » Богословие » Апологетика » Шестте зори (Първа част – от 1. до 7. точка)\nPosted на 14/08/2013 in Апологетика, Богословие, Еволюция // 4 Comments\nМного внимателно изчистете умовете си от всички западни концепции, без значение дали са богословски, философски или научни. Трябва да забравите какво ви е преподавано (за сътворението) в училищата, а също и реакцията си спрямо наученото. Всичко в него се определя от човешкия разум и спекулация и има като основа римокатолическото рационалистично мислене, което също така е наследено от протестантите. То е заразило освен това и мнозина „православни“. Първата глава на книга Битие е разказ за една последователност от събития, които са се случили чрез словото и действията на Бога. Бог е заповядал и творенията са започнали да съществуват. Как? Това е тайна. Във всеки случай, творението не е започнало да съществува мигновено, но е следвало една поредица от прояви, едно развитие в течение на шест различни „дни“. Как трябва да наречем този напредък на творението във времето, ако не еволюция?\nСв. Григорий Нисийски е много ясен по този въпрос: „Човекът е създаден последен, след растенията и животните, защото природата следва път, който постепенно води към съвършенство… Така природата – имам впредвид различните форми на живот – напредва стъпка по стъпка, от най-малките форми към съвършенството… Законодателят вижда една необходима последователност, за да бъде последното съвършено.“\nДори ако еволюционистите днес са атеисти и вярват в сляпата и случайна еволюция без Божията воля и действие, ние не бива да отхвърляме самата еволюция. Еволюцията е била преподавана хиляди години посредством книга Битие и е била обяснена от светите отци векове преди Дарвин. Бог е създал вселената във времето и с път, който започва от най-простото до най-сложното, завършвайки с Неговото съвършено създание: човекът – съвършен поради Неговия образ в човека, както ще видим, а не поради човешката материална природа.\nПрочетете първа глава на Битие внимателно и ще видите, че сътворението там е описано точно както и модерната наука го описва. Единствената разлика е, че Библията използва по-малко думи. Но бъдете внимателни, не бива да бъркате чистата наука с различните философски теории, които се опитват да обяснят фактите открити от науката. Фактите са едно нещо (чиста наука), а обяснението на фактите (философията) е нещо друго. Еволюцията е факт, който никой не може да оспори търсейки в Светите Писания и Светите Отци, или в тази „книга“ наречена Земя. Не бива да бъркате еволюцията (факта) с еволюционните теории. Те са човешки концепции – не винаги атеистични, но винаги човешки и рационалистични – чиято цел е да обясни как еволюцията се е случила. Има много теории за еволюцията. Теорията на Дарвин е една, теорията на Ламарк друга, теорията на Де Врийс трета.\nНе се занимавайте с тези теории. Оставете хората да се опитват да обяснят тайната на сътворението с техните бедни, но предубедени умове. Ние знаем, че не можем да влезем в тези тайни. При всеки един такъв опит ние чуваме въпросът на Господ: „Къде беше ти, когато полагах основите на земята?“ Но дори и ако не можем да ги обясним, трябва да стоим пред фактите с уважение, защото фактите са истина. И ако трябва да отхвърлим рационалистичната философия, била тя научна или не, ние не бива да отхвърляме чистата наука, защото Библията казва, че тя е дадена от Бог на хората: „Той е дал на хората знание, за да Го прославят в Неговите чудни дела“ (Сир. 38:6).\nНо за нас, по-важна от науката е самата Библия, и тя ни учи, че Бог е творил по еволюционистки начин. Книга Битие и науката учат едно и също нещо. Но западното християнство беше толкова скандализирано от научните открития и повредено от философските рационалистични идеи относно творението, че то отхвърли еволюцията, като я предаде в ръцете на атеистите като едно перфектно оръжие срещу християнската вяра. И разбира се, мнозина са загубили вярата си заради еволюцията. И „християните“ и атеистите учеха, ако еволюцията е факт, то Свещеното Писание, и с него християнската вяра, са погрешни. Но тези („християни“), които учеха в университетите, или дори в обикновените училища, ясно видяха, че еволюцията е факт.\nЗападният (религиозен) разум може да бъде или „за“ или „против“ еволюцията, но остава винаги рационалистичен. Изчистете мисълта си от всичко това; изхвърлете навън всяко предубедено схващане. Направете умовете си чисти като лист хартия и започнете да изучавате книга Битие и светите Отци.\nСолун, 9 март 1974 г.\nЧАСТ ПЪРВА. СВЕТЪТ\n1. Книга Битие (Genesis)\nПървата книга на Стария Завет, Битие, е разделена на две части, които са много неравни по размер. Първата част е историята на сътворението. Втората част е историята на патриарсите.\nПонеже първата част разказва какво се е случило през първите дни на сътворението, тя се нарича „хексамерон“ – шестоднев. (от гръцки Ἑξαήμερος – шест дни). Тя започва от началото на книгата и приключва в 3-ти стих от 2-ра глава. Тя описва накратко, но с абсолютна точност, шестте етапа на развитието на сътворението във времето. Тайнственият смисъл на шестте дни е завършен в седмия ден, и с това се запечатва „шестоднева“.\nНевъзможно е за нас да разберем Свещеното Писание правилно, ако не осъзнаваме напълно, че текстът на шестоднева е различен от останалата част на книга Битие. От 4-ти стих на 2-ра глава, книга Битие разказва друга история, която е различна от тази на сътворението. След кратки посочки към сътворението в стихове 4 и 5, един намек в 6-ти стих относно Светия Дух като извор на живот, който оросява лицето на земята, и едно кратко онтологично описание на човека, разказът за Рая започва.\nУстановяването на Рая е точно определено. „Бог насади Рай в Едем, на изток..“ (2:8-14). И човекът, когото Бог постави в Рая „да го обработва и пази“ (2:15) вече има име и се нарича Адам. „Господ Бог взе човека (когото създаде) и го посели в Едемската градина, да я обработва и да я пази.“ (2:15-16)\nСлед това втората част на книга Битие започва с разказ за едно специално благословено и свещено място, както и за един мъж и една жена, които имат имена. В разказа от шестоднева от друга страна, книга Битие говори за сътворението на вселената, земята, растенията, животните и на хората. В нея не се споменава за Адам и Ева. Шестодневът разказва една по-обща история. След шестоднева, все пак, започва една по-специфична история – историята на хората, които познавали Бог и са общували с Него – историята на Израел. Раят е предобраз на Царството Божие, а Адам е първият патриарх на Израел – народът, който познава Бога.\nАко не осъзнаваме напълно различните цели на двата разказа и гледаме на единия като продължение на другия, ще изпаднем в объркване. Разказът за шестоднева е по-общата рамка за втория разказ от книга Битие, специфичното обяснение за човешкото запознаване с Бога.\nКнигата се нарича Битие (Genesis), защото тя не е само разказ за сътворението, но защото тя е и разказ най-вече за зараждането (т.е. началото) на Христовата Църква – зараждането на Божието Царство във времето, което започва с Рая, Адам и Ева.\n2. Зараждането (Genesis) на Църквата\nОбща, но фундаментална грешка, която се прави от християните днес, е да се мисли, че Христовата Църква не е съществувала преди Христос. Понеже благодатта и истината са дошли чрез Иисус Христос (Йоан 1:17), те казват, че заради това, Църквата не е съществувала преди Него.\nВъпреки това, основа на нашата вяра е, че ние сме познали Бога, само защото Неговият Син и Слово стана плът. Никога не е имало друга възможност за познаване на Бога. В Стария, както и в Новия Завет, хората са познавали същата Божествена Личност – Въплътения Бог Слово, нашия Господ Иисус Христос.\nМистичната реалност за присъствието на Възкръсналия Христос през цялата история е била винаги в общото съзнание на Църквата. Ние, днешните християни сме го забравили, макар че химнологията на Църквата и писанията на отците постоянно ни напомнят за това. Простички текстове са станали неразбираеми за нашето поколение. Като пример за това е любимият химн от монахиня Касиана: „Ще целуна Твоите чисти нозе“, казва „жената паднала в много грехове“, нозете, „чиито стъпки отекнаха в ушите на Ева в Рая при залез слънце, когато тя се скри уплашена“ (Утринна служба на Велики Четвъртък). Какво толкова сложно за разбиране са имали християните, които са живяли преди нас? Със своите коси грешната жена бърше Христовите нозе и ги оросява със сълзите си – същите нозе, които Ева чула да ходят в Рая след нейното непослушание и заради което, тя се скрила от страх.\nБог в Стария Завет, с Когото Адам, патриарсите и пророците на Израел са говорели, не е никой друг освен Синът на Девата, Който „живя между нас“ (Йоан 1:14) и Който „сме чули, Който, сме видяли с очите си, Когото ръцете ни са попипали (1 Йоан. 1:1). Появяванията на Въплътеното Божие Слово на праведниците от Стария Завет имат същата природа като появяванията на Христос на учениците Му след Неговото възкресение. Срещите на патриарсите, пророците, апостолите и мироносиците с Възкръсналия Христос са тайнствено общение на повредената човешка природа с неповредената, с човешката природа, която Божият Син е приел върху Себе Си и я е направил неповредена. Това са срещи с Божествената Личност на Словото в Неговата човешка природа, защото е невъзможно за човек да доближи божествената природа на Словото. Това са срещи с Христовата възкръснала природа, тази, която е станала вечна, тази, с която Той се е появил от гроба и с която се е възнесъл на небесата, а не с временната, с която Той е ходел между нас. Накрая, това е общение с Божествената Енергия, която просветлява, води и освещава.\nЕстествено, как е било възможно за хората, които са живели преди Неговото Въплъщение и Възкресение в историята да Го виждат и да говорят с Него, е нещо неразбираемо за нас човеците. Ние като създания сме свързани с движението на времето и срещаме големи трудности да разберем, че нашият Създател и Бог не живее във времето и не се подчинява на него. Времето е измерение на творението. Но Бог е Създателя и Твореца на творението и оттам – и на времето. Законите и измеренията на творението свързват и управляват нас творенията, но не и нашия Създател и Творец. Бог е свободен и независим от Своето творение.\nНо времето, което принадлежи на нашата възкресена природа има своите собствени закони и особености, както и цялата възкресена природа; както и природата на ангелите има своите особености и време. За нас, които живеем в условията на тление, не е възможно да разберем времето на неповредената и възкресена природа. Ние ще вкусим от нея чак след възкресението на мъртвите, когато, както знаем, време „няма да има вече“.\nЗатова не бива да изглежда толкова странно, че книга Битие разказва за зараждането на Църквата. Хората от Стария, както и от Новия Завет са Божия народ. Светият Дух всички ги е просветил и ги е водил. Това е, което е направило техните души да бъдат душите на верните хора, които са имали познание за Бога и общение с Него. Хората от Стария Завет очаквали първото идване на Христос, а хората от Новия Завет очакват Неговото Второ Пришествие. А хората и от Стария, и от Новия Завет, очакват същото вечно Царство и имат частично предвкусване за него. Разбира се хората от Новия Завет, които са с по-голямо опитно знание, Го очакват да дойде отново в слава при Неговото Второ Пришествие и „всичко ново да твори“. Всички ние, които сме от Иисус Христос сме мистичното Тяло Христово. Всички, както от Стария, така и от Новия Завет, „които се облягат на вярата, биват благословени заедно с верния Авраам“ (Гал. 3:9). Всички ние сме семе Авраамово, „което е Христос“ (Гал. 3:16).\nСв. патриарх Калист казва: „Аз виждам чудно да се изпълнява това, което някога в древност беше обещано на Авраам от Въплътеното Слово, Което открито му казва „ще намножа семето ти като звездите на небето и като пясъка на морския бряг“.. Семето Авраамово, което е така умножено, е Господ Иисус Христос, Който Сам е абсолютния завършек, притежавайки силата и единството на Божеството… и потомството на Авраам, което пряко е произлязло от него“ (Добротолюбие, том 4, стр. 322)\nЦелта на тази малка разработка не е да се занимае с цялата книга Битие или да преброи звездите в тайнствена небесна твърд на Свещеното Писание. Нашето внимание ще се фокусира само върху шестднева – историята на сътворението – само с една единствена цел: да помогне да се разсеят заблудите по отношение на нейните критични точки, които са се натрупали благодарение на незнанието. Наше основно задължение към истината е да признаем, че когато четем тези кратки, но помитащи редове от първата страница на Свещеното Писание, това, което виждаме и разбираме е всичко друго, но не и ясно, и нашите предубедени впечатления и популярни предубеждения не правят нищо, за да ни помогнат.\nНие като православни християни знаем, че Свещеното Писание е част от писаната традиция на Църквата. Затова ние можем да изучаваме и изследваме традицията само в традицията на Църквата, според предписанията, които имаме от Господ, така че да можем да я разбираме правилно. Само Църквата е безгрешна, и само в Църквата ние ще видим светлината. А устата на Църквата са нейните свети Отци в унисон с учението и.\nСамо с тези предпоставки ние започваме трудното пътешествие в Рая от Свещеното Писание. Пътешествието е опасно, защото там лежи и чака змията, която ни съветва да се облегнем на човешкото знание, като ни обещава, че „очите ви ще се отворят и ще бъдете богове“ (Бит. 3:5). Но ние знаем, че наистина сме призовани от нашия Създател да станем „богове и синове на Всевишния“. Все пак това не е нещо, което можем да придобием чрез нашите собствени усилия и начинания, понеже е дар от Въплътения Бог. Ето защо ние не зависим от нашите собствени постижения и от човешката мъдрост, но разчитаме на всичко, което светите хора са научили от Бог, които са съсъди на Светия Дух и истински Христови служители.\nТук не се търси някакъв конфликт с човешкото знание, понеже всичко е дар от Бога. „Той е дал на хората знание, за да Го прославят в Неговите чудни дела“ (Сир. 38:6). Нито пък антитеза на човешката мъдрост, горделивата увереност в човешкия ум. Науката е знанието за нещата, доколкото това е възможно за човека; човешката мъдрост обаче е една самомнителна увереност. Тя ни уверява, че сме разбрали и обяснили фактите и нещата; макар тази увереност толкова често да е доказвана като погрешна, арогантният човек продължава да не идва на себе си.\nОпитът и познанието, които са се натрупали от изучаването на творението през последните векове не могат сами по себе си да просветлят човека така, че той да вижда ясно. Знанието изисква тълкувател. И ето защо всеки човек е изправен пред дилема: какъв тълкувател да избере: човешката или божествената мъдрост?\nНека да изберем божествената мъдрост, която никога не обезсърчава човека. Всеки, който изучава и правилно разбира шестоднева с помощта на Светото Писание и светите Отци ще види, че всички тайни на сътворението се осветляват по един единствен начин и научното знание придобива своето единствено възможно тълкувание. Господ е протегнал ръката Си към нас бедните, слаби хора. Нека също и ние да прострем ръката си и здраво да се хванем за Неговата. Като резултат ще усетим светлината.\n4. „Семето“ на вселената\nСпоред учението на Василий Велики и св. Григорий Нисийски – отците на Църквата, които са писали най-много за сътворението на света и човека, вселената произлиза от едно „семе“. Звездите, растенията, животните, хората – ние всички сме разклонения, които са израснали от това същото първоначално семе. Първата миниатюрна материя и енергия са съдържали божествените основи на всички неща.\nТака както всички свойства на дървото се съдържат в неговото семе, дори ако все още дървото не съществува, така и всяко свойство на вселената се е съдържало в това първоначално семе, когато вселената не е съществувала. И както от семето на дървото първо прокарва малък филиз, който расте и после се появяват клони, дървото израства и става по-високо, същото става и със „семето“ на вселената. Ние като създания – всяко едно от нас се е развило и се е появило на свой ред, както ствола, клоните, листата и плодовете на дървото. „Всички неща, дори преди да са съществували, са били в Божия първоначален тласък на сътворението като енергията на някаква семенна сила, която е основала началото на всички неща“ (Св. Григорий Нисийски, За сътворението на човека, PG. 44, 77 D). Затова, понеже всички материални творения произлизат от същото единствено „семе“, което Божията сила е направило, ние имаме природно родство помежду си.\nБог е искал да сътвори света посредством семената. Това е видно в растенията и животните, всички те произлизат от семената, у които се съдържат всички свойства на цялото растение или животно, дори ако то все още не се е развило. От едно семенце всяко живо нещо се развива постепенно и прогресивно. По същия начин, вселената и всичко в нея се е развило и разпростирало изхождайки от първоначалната божествена основа, която е съдържала в себе си семената на всичко, което е създадено с течение на времето.\nТова е Божият метод и той е универсален. „Излезе сеяч да сее“. Всички други семена, на растенията, животните, хората, са видове на първоначалното семе на вселената. Творческата и свързваща енергия на Бога е искала да сложи потомството на вселената и на всяко творение в самото начало. „В началото…“ (Бит. 1:1). Небето и земята и всичко, което е произлязло от земята са били потенциално заложени в това първоначално семе, което „в в своето си време“, е произвело всички неща, които са се зародили.\nПървото начало имало родилни болки и било готово да роди всички неща заради силата вложена в него от Твореца. Така „по Божествена заповед, земята чакала определените времена да покаже наяве всичко, което е носила в себе си“. (Василий Велики, Шестоднев, Беседа 2, 3).\nСв. Григорий добавя, че „образуването на всички неща, което е заложено веднъж от неизказаната Божия сила, е било, както Моисей го нарича, „началото“, което е съвкупността, в която всички неща се съдържат… В един миг Бог е поставил началата, причините и силите за всички неща паралелно. И в първия импулс на Неговата воля, Той е събрал наедно същината на всички неща: небето, ефира, звездите, огъня, въздуха, морето, земята, животните, растенията…“ (PG 44, 72A, B)\nЕто защо всички неща произлизат от едно единствено начало, от едно „семе“, в което Бог е положил оплодителната сила, която ги е произвела в подходящото време. Всички неща имат родство помежду си, понеже имат общо потекло от това семе в началото. Те са издънки, клони, листа и плодове на едно и също дърво. „Така последователният ред на природата, като получил начало от първата заповед, се простира върху цялото последващо време, докато не достигне до общия свършек на вселената.“ (Василий Велики, Шестоднев, Беседа 5, 10)\nВ природата съществува единствена, уникална последователност, понеже корените и произходът и са в първата заповед на Бога, която се съдържа във всички неща. „Както в пшеницата или във всяко друго семе, се съдържа пълната форма на растението… силата в семето се изявява в определен природен порядък“, казва св. Григорий Нисийски (PG 44, 229C-237C). И така е било в началото: в „семето“ на вселената се е съдържал целият неин потенциал, който се е появил и развил постепенно с течение на времето, също както дървото приема крайната си форма постепенно. „И тъй, природата – имам впредвид различните форми на живот“, казва св. Григорий, „напредва стъпка по стъпка, от най-малките форми към съвършенство“. (PG 44, 148C)\nСътворената природа е променливо нещо; само божествената природа е непроменлива и стабилна. „Такава е природата и на случващото се в този свят; то ту задължително расте, ту се смалява, и явно няма нищо твърдо и постоянно“, казва Василий Велики (Шестоднев, Беседа 1, 5). Св. Григорий казва, „невъзможно е за сътворената природа да съществува без промяна“ (PG 44, 184 C). Започнало с безкрайно малкото и всичко съдържащо в себе си изначално „семе“ на вселената, по Божията заповед, сътворението на природата се развивало по този начин бавно и напредвало „от най-малките форми към съвършенство“ и се разкривало, стъпка по стъпка, изкачвайки се по стълбицата от най-простите към най-висшите същества и показвайки „силата на семето“ последователно.\nИ така, сътворението е било прогресивно развитие на вече съществуващия семенен свят, то следвало издигане от несъвършеното към съвършеното. „Човекът е бил сътворен последен, след растенията и животните“, казва св. Григорий, „защото природата следва път, който постепенно води към съвършенство“ (PG 44, 145). Той добавя, че „човекът е сътворен последен, след всичко живо, казва Писанието… Законодателят вижда необходимост от последователност, за да може последното да бъде съвършено (PG 44, 148B).\nКогато св. Григорий казва, че „всички неща са били в Божия първоначален тласък на сътворението“, естествено, измежду „всички неща“ той също включва и времето, в което всички неща се движат и развиват. Понеже времето не е нищо друго освен измерение на вселената, взаимовръзка между движението на всеки от нейните елементи. Времето, масата и пространството са измерения на вселената. Ние, които сме част от вселената притежаваме тези измерения като взаимовръзката на нашето съществуване. Но Бог, Творецът на времето, масата и пространството, няма природна връзка с тях и е извън тях. Между Бог и Неговите творения лежи една онтологична пропаст, едно абсолютно разграничаване. Нищо в творението не може да бъде сравнено с Бог, защото Бог е абсолютно Другия.\nПонеже времето е измерение на вселената, то започва едновременно с нея. Времето и вселената са взаимосвързани и взаимозависими средства и реалности. Както св. Василий казва, „…тогава е създадена сродната на света и на намиращите се в него животни и растения приемственост на времето, което постоянно бърза и тече, и никога не прекъсва хода си.. А такава е природата и на случващото се в този свят; то ту задължително расте, ту се смалява, и явно няма нищо твърдо и постоянно.. в начало сътвори, тоест в това начало, във времевото начало. Защото нарича света произлязъл в началото, разбира се, не като свидетелство за това, че светът, поради първосъществуването си, предшества всичко сътворено“. (Шестоднев, Беседа 1, 5).\nВремето, с чието течение всички неща са се развили, е компонент на самата вселена. Св. Василий казва, „Времето е измерение, което съ-съществува на създаването на света“ (PG 29, 560B). Няма вселена без време или време без вселена. Бог не се е нуждаел от времето, за да твори. Творението се е нуждаело от него, понеже времето е част от творението, неговото четвърто измерение. Времето означава движение и развитие. За Бог, вчера, днес и утре са едно и също нещо, защото Той не се управлява от времето като нас.\nСледователно, Бог не се е нуждаел от времето на шест „дни“, за да завърши творението Си. Творението се е нуждаело от него, понеже времето е негово измерение, негово разгъване, негово развитие. Първоначалното семе съдържало времето в себе си, така както включвало цялата вселена дори. Вселената и времето се разгъвали и развивали заедно от това първично „семе“, което Бог е създал извън времето.\n„Не е било трудно за Неговата всемогъща ръка и Неговата безкрайна мъдрост да създаде всичко за един ден“, казва св. Йоан Златоуст, „но какво говоря – за един ден? Дори и за миг.“ Той е действал по този начин, обаче не защото е имал необходимост да твори, защото Бог не се нуждае от нищо, но е довел всички неща към съществуване заради любовта Си към човека и заради благостта Си. Ето защо Той твори постепенно и ни дава ясен урок за тези събития чрез езика на блажения Пророк (Моисей). Така, прилежно изучили се, ние не ще имаме мисленето на онези, които се облягат на човешкия разум“. (3-та беседа за книга Битие, PG 53, 35).\nТогава какво е един „ден“ от шестоднева? „Един ден е като хиляда години, и хиляда години са като един ден“ (2 Петр. 3:8). „Затова, ако кажеш един ден или един еон (век), ти изразяваш същото понятие“. (Василий Велики, Шестоднев, Беседа 2, 8).\n6. „В началото Бог сътвори небето и земята“\n„В началото“ Бог е сътворил цялото творение. Небето и земята са всички неща, всички материални елементи. И всички неща, небето и земята, имат начало. Творението има начало. То не е безначално като Бога. Дошло е към съществуване от небитие, и неговото съществуване е изцяло зависимо от Бога. То не е само-съществуващо. То съществува само защото Бог желае да съществува. Само Бог е само-съществуващ. Само Той е само съществуване. Той казва на Моисей, „Аз Съм, Който Съм“, или „Аз съм Съществуващия“ (ΟΩν), което означава, че Той е Само-Съществуване, Изворът на Съществуването, Съществуване само по себе си. Той свободно поддържа всички неща в съществуване, не поради някаква необходимост, но поради безграничната Си любов.\n„В началото Бог сътвори небето“. Какво означава „небето“? В никакъв случай това не означава ангелите, или това, което ние наричаме небесни духовни същества или небесни разуми. Когато книга Битие говори за небето, това означава материалната вселена: звездите, галактиките, мъглявините, всеки вид материя в пространството. В своята 2-ра беседа върху книга Битие, св. Йоан Златоуст казва: „В началото Бог сътвори небето и земята… Писанието не казва нищо за невидимите сили. То не казва, „в началото Бог сътвори ангелите и архангелите“. И има причина за това. То е говорило на евреите, които основно били заинтересувани от временните въпроси и били неспособни да си представят нещо духовно. То ги води от нещата осезаеми за сетивата към Твореца на всички неща. И затова, научавайки за Твореца на вселената от сътворените неща, те биха могли да почитат Създателя, вместо да боготворят сътвореното“.\nПотвърждавайки същото, св. Василий казва: „Изглежда, че е съществувало нещо преди света, нещо, което разумът ни може да съзерцава, но е останало неописано като несъответстващо на силите на новообучаемите и на младенците по разум“. (Шестоднев, Беседа 1, 5). Следователно, сътворението на духовните същества, сътворението на ангелите е оставено неспоменато.\nЕдна от главните грешки , които правят хората изучаващи книга Битие при нейното тълкуване е твърдението, че слънцето, луната и звездите не са създадени в началото, но в четвъртия „ден“ на сътворението, когато тези небесни тела са станали видими от повърхността на земята. Ще се върнем към този момент малко по-късно, но засега нека да останем при основополагащия факт, че „небето“ в книга Битие се отнася за материалната вселена: слънцето, луната и звездите – всички те са създадени в първия „ден“ на сътворението.\n„Чрез двете крайности (небето и земята) Моисей има впредвид съществуването на всичко“, казва Василий Велики, „като приписал на небето старшинство в битието, а за земята казал, че заема второ място по същност. Без съмнение, ако има нещо средно между небето и земята, то то е сътворено заедно с тези предели. Затова, макар да не е споменато за стихиите – огън, вода и въздух – ти със собствения си разум разбери, първо, че всичко се намира във всичко. И в земята ще намериш и вода, и въздух, и огън“ (Шестоднев, Беседа 1, 7).\nВсички неща вече съществували преди първия ден на сътворението. „Бог сътвори небето и земята; не всяко поотделно, а цялото небе и цялата земя, самата същност, взета заедно с формата; защото Той не е изобретател само на образи, а е Създател на самото естество на съществата… Историческият разказ не е засегнал този въпрос, за да приучи ума ни към самостоятелно мислене и да му предостави случай въз основа на малко данни да прави заключения и за останалото.“ (Василий Велики, Шестоднев, Беседа 2, 3)\nСледователно слънцето, звездите и луната са съществували още първия „ден“, макар че са били невидими. Тоест, те не се виждали от земята.\n7 „… и земята“\n„Бог сътвори небето и земята“. (Бит. 1:1). Каква е причината за това ударение върху земята?\nБожията перспектива не е като тази на астрономията. Според стандартите на астрономията, тази планета е малка и е всъщност е едно от най-малките небесни тела. Но всъщност, тя е най-важното небесно тяло, равно на цялата вселена като важност. Причината за това, все пак не е, че земята е мястото, където живее човекът, а защото на земята е роден Господ Иисус Христос. Това е земята на Богочовека, мястото във вселената, където вечната Божия воля се е изпълнила и ипостасният съюз на Бога с Неговото творение се е случило.\nДори ако предположим, че съществуват и други населени планети във вселената, техният живот би бил нищо в сравнение с живота на земята. Човекът, владетелят на земята, е също така и владетел на вселената, защото той е сътворен по образа на Сина Човешки – човекът пар екселанс – Иисус Христос, в Чието лице ние виждаме Самия Бог, защото Иисус е Неговият Син и Слово. Всеки друг живот, на тази или на друга планета, дори ако е биологически подобен на нашия, не би се доближил и в най-малка степен до онтологичното и духовно богатство, което има само едно създание във вселената: човекът. Защото това е създанието, което е сътворено по Божия образ, т.е. според първообраза на Иисус Христос, Който възкръсна от мъртвите и се възнесе на небесата и седи на Божия престол.\nПоради тази причина, книга Битие, споменавайки небето веднъж, не ни дава никаква друга информация относно вселената и описва само това, което се е случило на земята. С други думи, тя описва това, което един наблюдател би могъл да види от земната повърхност, това, което вероятно Моисей е видял във видение и е писал за него.\n3 Comments on Шестте зори (Първа част – от 1. до 7. точка)\nArkadia // 02/11/2013 в 21:17 //\nпрекрасна е!!!… 🙂\nблагодаря на Мартин Димитров за превода!\nStace Dimitrov // 25/12/2013 в 01:59 //\nЗа обновлението на тварите в бъдещия век от св. Симеон Нови Богослов\nБог, в началото, преди да насади рая и да го даде на първосъздадения Адам, в пет дни устроил земята и това, което е на нея, и небето с това, което е в него, а в шестия ден създал Адам и го поставил за господар и цар на цялото видимо творение.\nРай тогава още нямало. Но този свят, който Бог създал, бил като рай, макар веществен и чувствен. Него Бог предал във властта на Адам и всичките му потомци. И насади Господ Бог рай в Едем, на изток. И направи Господ Бог да израстат от земята всякакви дървеса, хубави наглед и добри за ядене (Бит. 2:8-9), с разни плодове, които никога не се разваляли и никога не свършвали, но всякога били свежи и сладки, и доставяли на първосъздадените голямо удоволствие и приятност. Защото така и трябвало да доставят те нетленно наслаждение на телата на първосъздадените, които сами били нетленни.\nАдам бил създаден с нетленно тяло, но веществено, но то не било още духовно, и Творецът Бог го поставил като безсмъртен цар над нетленния свят – не само над рая, но и над всички творения под небето.\n[След престъплението на Адам] Бог не прокълнал рая, само останалата земя, която също била нетленна и всичко произраствала от себе си. А на онзи, който станал тленен и смъртен заради престъпването на заповедта, справедливо му се полагало да живее на тленна земя и да се храни с тленна храна… Затова и всички твари, когато видели, че Адам е изгонен от рая, не искали повече да му се покоряват на него, престъпника. Но Бог удържал всички твари със Своята сила и по Своето благоутробие и благост не допуснал те начаса да се втурнат срещу човека, а заповядал на тварта да му остане подчинена, превръщайки се в тленна; да служи на тленния човек, за когото била създадена, за да може, когато човекът отново се обнови и стане духовен, нетленен и безсмъртен, всичката твар, подчинена от Бога на човека, за да му помага, също да се свободи от своята работа, да се обнови заедно с човека и да стане отново нетленна и духовна.\nОтначало цялото творение било сътворено нетленно, а след него бил взет и създаден човека, затова трябва, както и в началото, всички твари отново да станат нетленни, а след това да станат нетленни и тленните тела на хората; отново целият човек да бъде нетленен и духовен, и да обитава в нетленно, вечно и духовно жилище.\nВиждаш ли сега, че в началото цялата твар била нетленна и създадена от Бога за рая? Но после Бог я подчинил на тлението и тя се покорила на суетата на човеците.\nЗнай също, че това ще бъде за прослава и светлосияйност на тварите в бъдещия век! Защото, когато тварта се обнови, тя няма вече да бъде такава, каквато е била създадена в началото. Но ще бъде такава, по думите на божествения Павел, каквито ще бъдат и нашите тела. Цялата твар по повеление Божие трябва да стане, след всеобщото възкресение не такава, каквато е била създадена – веществена и чувствена, – а ще бъде пресъздадена и ще се превърне в невеществен и духовен дом, превишаващ всичко чувствено.\nStace Dimitrov // 25/12/2013 в 02:05 //\nЕволюцията предполага тление, а Адам не е сътворен смъртен.\nПризнато е от всички епископи на Картагенската църква, които са се явили на този свят\nсъбор и чиито имена и подписи са вписани в актовете, че Адам не е сътворен смъртен от\nБога. Нека бъде анатема оня, който каже, че първият човек Адам е сътворен смъртен,\nтака че и да е съгрешил, и да не е съгрешил, пак е трябвало да умре телесно, т.е. да\nнапусне тялото не за наказание за греха, а по необходимост на естеството.(ПРАВИЛА НА СВЕТИЯ КАРТАГЕНСКИ ПОМЕСТЕН СЪБОР)\nШестте зори (Първа част – от 8. до 13. точка) | ZaДруг@тА


Начало ЛекарстваМедицински изделияТермометриЕлектронен термометър - модел Т-30\nЕлектронния термометър се използва само за измерване на телесната температура. Времето за измерване е различно взависимост от метода на употреба:\nОрално - 10 секунди.\nРектално - 10 секунди.\nАксиларно - 1 минута.\nСлед изтичане на минималното време за измерване се чува звуков сигнал, който трябва да се спазва точно. Не трябва да се оставя без наблюдение (особено при деца), защото съдържа дребни детайли, които могат да се погълнат. Уреда трябва да се съхранява в предпазния калъф и да се предпазва от удър, падане, температури, прах и влага.\nПредимствата, които притежава дигиталния термометър Т-30 са:\nРазполага с гъвкав накрайник.\nИма водоустойчив панел.\nВградена аларма при повишена температура.\nВъзможност за проследяване на последно измерване.\nГаранция 2 години от деня на закупуване.


КМЕТЪТ ГАЛИНА СТОЯНОВА ПРЕДСТАВИ ВРИД НА ОБЩИНСКИЯ ТЕАТЪР ВЕСЕЛИН ПЛАЧКОВ\nКметът на община Казанлък Галина Стоянова се срещна днес с…\nБРОЙ НЕЗАЕТИ ДЛЪЖНОСТ ОБРАЗОВАНИЕ ЕЗИКОВИ ЗНАНИЯ КОМПЮТЪРНИ УМЕНИЯ 1 2422-6041/Главен…\nКнига разказва за 164 казанлъшки учители оставили ярка следа в българското образование\nНа 10 май вечерта в Музея на розата юристът Стефан…\nПетък, 13 Май 2022\nБелоглави лешояда са в волиерата на Централен Балкан\nНП „Централен Балкан“ изгради площадка за подхранване и адаптационна волиера…\nПразнично шествие по повод 24 май- Ден на светите братя Кирил и…\nВсички училища и 22 читалища в община Стара Загора се…\nИзложба с кауза „Светлина за Шипка“ гостува в Софийското Ларго\nПродължават усилията за възстановяване на емблематичната сграда на Читалище Светлина…\nИновативни „кучемати“ заработиха в Стара Загора\nОт миналата седмица в Стара Загора са поставени и работят…\nНеделя, 08 Май 2022\nXepo Мустафа наднича зад аферата с газа\nПо 100 милиона месечно ще си разпределят политици, комисионери и…\nЧетвъртък, 05 Май 2022\nИздадоха книга с биографии на 50 забравени личности от българската история\nДостойните непознати“. Това е заглавието на най-новата книга на сдружение…\nВЪЛШЕБСТВАТА НА ЯБЪЛКАТА\nЗа лечебните свойства на ябълката е писал Хипократ. Той я…\nФлавоноидите в пивото зависят основно от хмела\nВ преследване на любовта през пространството и времето\nНаписана от Валентина Вълчева\nИ така! Приготви се за пътешествие, от което няма връщане! Не и такъв, какъвто си го започнал! Осмели се! Не заради себе си – заради НЕЯ!!!\nКоя е ТЯ ли?... Да видим!\nНа какво си готов, в името на любовта? И за да вдигнем залога… На какво си готов в името на невъзможната любов? В името на онази, любов която няма бъдеще, а няма и минало, защото никога не се е случвала извън въображението ти, и вероятно никога няма да се случи, но… Но!!! Но я мечтаеш и си готов да я последваш през време, пространство и материя, да се изправиш пред всички богове (съвсем истински!!!), да отвориш войни и да жертваш цели светове без да очакваш нищо в замяна. Колко далеч би отишъл, колко дълго би държал надеждата жива… и какво ще направиш, когато надежда вече като че ли няма? Ще продължиш ли? Ще намериш ли сили и причина да последваш някого, който бяга от теб не просто в друг град и държава, а в друг свят? Не за да го имаш, а за да го спасиш... Или ще махнеш с ръка и ще забравиш, защото светът… този свят… ти предоставя толкова други, толкова по-достъпни възможности?...\nЕрен и неговото детско хоби, с което покорява сърца\nНаписана от Петя Янева\nДа си призная честно, не бях забелязала странното хоби на мой ученик. Веднъж, по време на миналогодишното онлайн обучение, Ерен ми сподели, че сега има повече време да се занимава с любимите си неща, да майстори нещо от клечки, от сладоледени пръчки и метал. И когато аз попитах дали мога да видя творенията му, той с огромно задоволство ми заразправя за тях и ми показа някои.\nСПОМЕНИ ЗА ЕДИН ИЗГУБЕН СВЯТ\nНаписана от Тоня Борисова\nЕдин необичаен творчески тандем - най-възрастният дебютант в Българската и световна литература, 98 годишният Кръстьо Рибаров и дъщеря му, писателката и актрисата Тоня Борисова – родственици на Захарий Стоянов, наскоро издадоха първата си обща книга „Нашенски зевзеци” – сборник хумористични разкази.\nНаписана от Георги Захариев\nТака е озаглавена новата книга на главния редактор на вестник „Нова Зора“, поета и белетриста Минчо Минчев. Тя силно ме заинтересува и удовлетвори. Крепко се докосна до ценностната ми система. Освежи с нов полъх родолюбивите ми чувства към Майка България. Вдъхна ми вяра и кураж, че въпреки връхлетялата страната ни буря на разломното време, тя ще оцелее.\nМинчо Минчев, книга\nВечна слава на героите: 108 години от Одринската епопея\nНеделя, 04 Април 2021\nНаписана от подп. о.з. Георги Лютаков\nКазанлък спази традицията и отдаде почит на героите от Одринската епопея на импровизирано тържество пред „Паметника на падналите за свободата герои“ в парк „Розариум“, на 26- ти март- Деня на Тракия.\nШанс за демокрацията в България\nЧетвъртък, 01 Април 2021\nНаписана от Рафет Улутюрк\nДнес строим магистрали, но нищо не казваме за 617-те села без жители. По рано те бяха кметства – административни единици с училища, читалища и здравни пунктове, стопански сгради, във всички тях кипеше живот, стопанска дейност. Вече няма отклонение от магистралите за тях, уличното осветление отдавна е прекъснато и потънаха в мрак и тъмнина...\nДоброволките на старозагорския Руски център с първо място от „Кореспондент на Руски мир“ (+ВИДЕО)\nГергана Желева, Радослава Стоянова и Франс Дамянова, доброволките на Руския център, който се намира в старозагорската Регионална библиотека „Захарий Княжески“ получиха първа награда на IV Международен телевизионен и радио конкурс „Кореспондент на Руски мир“. Номинацията и призът са за видеото, с което те участваха в категорията „Най-добър сюжет за Руски център“.\nКнигата „Биологичната война и нейните оръжия” с премиера в Казанлък\nБогата програма очаква казанлъчани в Нощта на музеите в културните институции на града\nШествие „Безсмъртен полк” премина по казанлъшките улици\nНа 13 май Казанлък ще има своята 54-та Царица Роза\nДа бъдеш добър студент по медицина и шампион по ловна стрелба!\nТворчески работилници за деца и родители в Музея


Да имаш домашен любимец е приключение, но и отговорност. Ако въпросният любимец се изгуби или избяга, то оцеляването му е под въпрос, особено ако е папагал и то Африканско кралско жако. Точно това се е случило на Тихомир Тодоров от Монтана и на неговият папагал Лори. Преди 7 месеца Тихомир решава да си вземе папагал и избира Лори . Имат си..\nВ "Еко Свят" ще ви разходим из градината на Валентина Асенова от Кула- пълна с цветя и предмети от миналото, използвани в бита. Работила е като озеленител на града, сега е пенсионер и има време да отглежда цветя и вкъщи. В двора на семейната къща е направен битов кът, кът за усамотение, водопад и фонтанче. "Един ден синът ми изкопа този трап и..\nПрез летните месеци, заради по-високите температури, все повече хора използвт климатици. Без значение дали сме на работа, вкъщи или в колата, когато градусите се повишат, всеки има нужда от разхлаждане. Климатикът може да ни осигури градусите, които желаем, за да се чувстваме добре. Освен ползите, които този електрически уред ни носи, няма как да не..\nНа нови пързалка, люлка, лостове и маси за шах се радват децата на Кула. Тези съоръжения са закупени със средства на Местната комисия за борба с противообществените прояви на малолетни и непълнолетни, монтирани са и са готови за игри през лятната ваканция . Една част от тях са в парка до крепостта "Кастра Мартис", други- в градския парк. "За по-..\nЕто де. Дойде му ред на този "Неделник", който излъчихме на живо от Комплекс "Магура" . Това е много важно. Започвам с преглед на старите вестници, а след това Давид Давидов ни разказва как минало представянето на новата му книга "Запейте, наша ескадрила..." в Монтана и какви са очакванията му за представянето и във Видин, което..\nОт няколко месеца в град Дунавци работи нова свинеферма. Обектът е на частен инвеститор, изграден е по проект. Инициативен комитет от град Дунавци с председател Малин Младенов сигнализира местния кмет и кмета на Община Видин, че се усеща неприятна миризма извън границите на обекта. За Радио ВИДИН Малин Младенов обясни, че още от миналата година са..\nпубликувано на 16.07.19 в 17:09\n11 стойки, с 14 прожектора, монтирани върху Белоградчишките скали разделиха общественото мнение на две противоположни страни. Гражданската инициатива за осветяването на скалния феномен бе наречена от бившия министър на културата Вежди Рашидов "вандалски акт". Това накара Министерството на културата да се самосезира и да направи проверка. Тя..


Преговорите за мир в Близкия изток отново са под въпрос - Mediapool.bg\nПреговорите за мир в Близкия изток отново са под въпрос\n14:37 | 27 септември 2010 | 8 коментара\nИзраелският премиер Бенямин Нетаняху призова палестинците да продължат мирните преговори въпреки отказа на Израел да поднови мораториума върху строителството на Западния бряг.\nВ изявление, след края на десетмесечната забрана за строителство, той призова палестинския президент Махмуд Абас да продължи да търси "историческо" споразумение. Говорител на Абас от своя страна съобщи, че държавният глава ще се консултира на 4 октомври с арабски лидери преди да вземе решението си.\nМораториумът върху разширяването на еврейските селища на Западния бряг и строителството на нови изтече в 22 ч. по Гринуич снощи (1 ч. след полунощ българско време). Още в понеделник булдозери започнаха работа. Според израелски медии те подготвят строителството на 50 жилища в Ариел, северната част на Западния бряг. Излезе информация за активност и в Адам и Оранит.\nОчаква се дейностите да бъдат забавени заради еврейския религиозен празник Сукот, отбелязва ББС.\nПалестинският лидер Махмуд Абас, който ще се срещне в Париж с Никола Саркози, не коментира края на мораториума. Говорителят му обясни обаче, че няма да има официален отговор докато Абас не се срещне с арабските лидери в Кайро следващата седмица.\nВ неделя обаче Абас коментира, че мирните преговори ще са "загуба на време", ако строежът на еврейски селища в палестинските територии продължи.\nИзраелският премиер Бенямин Нетаняху призова обаче палестинците да продължат разговорите, които бяха подновени наскоро след 20-месечна пауза със силната подкрепа на американския президент Барак Обама.\nНатаняху заяви, че Израел е готов на контакти в следващите дни, за да бъде намерен път за продължаването на преговорите.\nНякои еврейски заселници отпразнува края на строителната забрана. В Ревава те пуснаха балони и направиха първа копка за строителството на нова детска градина още преди да е изтекъл мораториумът.\nПо-рано вечерта пък бременна еврейка и нейният съпруг бяха леко ранени при нападение с пушка в Западния бряг.\nМеждувременно САЩ подновиха призивите Израел да продължи строителната забрана, казвайки, че позицията им по този въпрос е непроменена.\nДържавния секретар на САЩ Хилари Клинтън е разговаряла с Нетаняху и Тони Блеър, който е представител на Квартета за Близкия изток, съобщи говорител на държавния департамент.\nПочти половин милион евреи живеят в повече от сто селища, построени след израелската окупация на Западния бряг и Източен Ерусалим през 1967 година. Според международното право те са незаконни, но Израел оспорва това. Израел се съгласи на частичен мораториум върху строителството под натиска на Вашигтон през ноември 2009 година.\nРешението на Израел да не поднови мораториума беляза пореден неуспех за президента на САЩ Барак Обама, който настояваше за удължаване на мораториума, коментира вестник "Ню Йорк таймс", цитиран от БТА.\nАмерикански служители отчаяно търсеха вчера формула, която да задоволи и двете страни. Усилията им не доведоха до компромис от израелска страна, но може да са помогнали да убедят палестинците да отложат евентуално решение за напускане на преговорите, докато Абас обсъди ситуацията с Арабската лига.\nСпоред американски служители арабският свят подкрепя продължаването на мирните преговори. Арабски представители обаче многократно заявяваха, че мирният процес и израелската заселническа дейност не могат да вървят заедно, отбелязва "Ню Йорк таймс".


ЕК стартира две антитръстови разследвания срещу Qualcomm\nНе е тайна, че процесорите на Qualcomm присъстват в почти всеки мобилен телефон, и държавните регулатори се чудят дали американската компания е постигнала своята доминация по справедлив начин. Qualcomm вече е платила 975 милиона щатски долара, за да избегне разследване за своите монополни практики в Китай, но сега Европейската комисия (ЕК) също предприема действия.\nЕК обяви, че е дала началото на две антитръстови разследвания във връзка с дейността на Qualcomm. Първото е дали компанията предлага "финансови стимули", за да поръчате нейните чипсети. А второто разследване е съсредоточено върху това, дали Qualcomm продава своите 3G чипове доста под себестойността им, за да отстранят конкурентите си от пазара.\n"Бяхме информирани, че Европейската комисия е предприела процесуални действия за иницииране на производство срещу Qualcomm по отношение на две текущи разследвания за продажба на чипсети за мобилни устройства", казва говорител на Qualcomm. "Тази стъпка позволява на следователите да съберат допълнителни факти, но това не означава, че има обвинение срещу компанията. Бяхме разочаровани да чуем това, но ще си сътрудничим с ЕК, продължавайки да вярваме, че притесненията са неоснователни."\nАнтитръстовите разследвания срещу Qualcomm могат да отнемат години. А ако производителят на чипове бъде признат за виновен, може да се наложи да плати глоби в размер до 10 на сто от годишния си приход и да бъде принуден да промени начина, по който извършва дейността си на територията на континента.\nПрочетете още: Списание HiComm е официален член на Европейската асоциация за образ и звук (EISA)\nКолите в ЕС ще се обаждат автоматично на бърза помощ при инцидент\nЕто защо всички искат да купят картографския бизнес на Nokia\nGoogle определя споровете с ЕС като недоразумения и разлика в културните ценности


НБА обмисля организиране на мачове в Париж - Спорт - Дневник\n09:03, 20 яну 19 , 2182\nНационалната баскетболна асоциация (НБА) смята да продължи традицията да организира мачове в Европа, но с променено място. Традиционната дестинация Лондон най-вероятно ще бъде заменена от Париж, каза комисионерът на Лигата Адам Силвър.\nОсем пъти в последните девет години се организираше поне по един мач в зала "О2 арена" в Лондон. Идеята на Силвър обаче е Париж да замени столицата на Англия от 2020 г., като домакин на мачовете може да стане AccorHotels Arena (зала "Берси"). Подобно на залата в Лондон тя е мултифункционална, като е известна с ежегодния тенис турнир от сериите "Мастърс".\n"Много е вероятно това да стане факт. Мога да кажа, че сме близо до това да постигнем договорка с Париж и да направим мач там още през 2020 г.", каза Силвър.\n"Франция е важен пазар за НБА, защото има много играчи в Лигата от тази страна. Освен това помня, когато бяхме в Париж преди години с Майкъл Джордан и "Чикаго булс", хората бяха много развълнувани".\nПо думите на Силвър обаче е малко вероятно да има повече от един мач в редовния сезон, който да се провежда в Европа. "На този етап идеята е за един мач на сезон".\nРейтинг: 414 09:09, 20 яну 19 Неутрално\nНи гледам НБА, ни нищо ..\nНе мъ и интересува особено.\nРейтинг: 1441 13:18, 20 яну 19 Весело\nЗатова и НБА не обмислят провеждане на мачове при тебе на село. Виж колко са съобразителни.


Българско наименование: Многоцветна Пецилия. Трицветна Пецилия.\nДължина на самеца до 5,5 см, на самката до 7 см. D 10-11, А 8-9, ll 25.\nТялото е леко изтеглено, високо, сплескано отстрани. Долните лъчи на "С" могат да са леко издължени. Предната част на тялото на самеца е жълтеникава, задната е зеленикава до синя. Отстрани са разпръснати черни или кафяви петна, понякога образуващи надлъжни редове, а също 3-6 напречни ивици. На "С" се виждат 2 черни петна. "С" е жълтеникав до червен, "D" е жълт с черни кантове. Тялото на самката е маслено-кафяво или кафеникаво-сиво с червеникави зигзагообразни линии отстрани. Селекционерите са въвели много форми, от които преобладава синята, жълтата, червената и черната. При наличие на гъста растителност, в това число и плаваща и добро хранене почти не преследват малките.\nРибките са живораждащи. След оплождането, бременността продължава от 4 до 7 седмици, след което женската ражда от 20 до 150 напълно оформени малки рибки. След раждането е препоръчително женската да се отдели и температурата да се повиши с 1-2 градуса, до 27° максимум. Малките се захранват със ситно стрита храна на люспи или новоизлюпена артемия. Достигат полова зрялост след 6-7 месеца.


Моята Коледа - Из edna@ - Из edna@ - Edna.bg\nУкрасените витрини и блестящите разноцветни гирлянди трябва да внесат настроение у хората, втурнали се да набавят подаръци за любимите си хора или просто да се разходят.\nАз няма да купувам подаръци. Не, не е защото няма на кого да подаря нещо, макар и символично. Просто нямам желание и настроение за това. А коледната атмосфера по улиците и в магазините не само не ме примамва да понакупя това-онова, а още повече ме кара да се чувствам като ненужна прашинка в големия град.\nАз имам семейство и любими хора, които очакват от мен да бъда добрата фея и да създавам уют и празнично настроение у дома. Само че на мен самата няма кой да ми създаде усещането за “коледност”.\nРадват ме усмивките и непринудените възгласи на децата, които препускат въодушевено покрай празнично аранжирания интериор на големите магазини. Малчуганите искрено се забавляват се, когато видят Дядо Коледа, който им помахва примамливо от някой ъгъл. Празникът сякаш е заради тях и те очакват коледната нощ с непресторено вълнение. Заради подаръците, заради обичащите ги мама и татко и заради топлината на вълшебната нощ.\nВсичко останало е фалш и добре направена търговска стратегия. Табели, насочващи към поредното скалъпено намаление или промоция, флаери за отстъпки и празнични томболи... Но на мен не ми е ПРАЗНИчно, на мен ми става още по-ПРАЗНО в душата.\nИска ми се да се отделя от сияйната неонова реалност и да се пренеса на тихо и приказно място, в което няма да ме преследват захаросаните примамки на търговците и суетата на пазаруващите.\nТъжно ми е, а така силно искам моята Коледа да бъде светла. Като в онази тиха и свята нощ от песента. Има ли я някъде? Как да достигна до нея, без да бъда дамгосана като злата вещица, която се гневи на радостта на хората?\nИскам моят празник да бъде за душата, за сърцата и мислите. За мен и за близките ми. За обичаните хора. Да бъде простичък и непресторен.\nБез подаръци, излишна помпозност и преструвки. Да бъде моят празник!


Закон № 1 – ЧИСТОТА! — 9 месеца\nЗакон № 1 – ЧИСТОТА!\nВ съвременния забързан живот все по-малко майки се опитват да приготвят храна за своето кърмаче. Пазарът предлага най-различни храни, създадени специално за малкото дете, а това спестява време на жената.\nИма ли обаче нещо по-вкусно от ястието, приготвено от мама? Не случайно, когато човек хареса дадена кухня, възкликва: “Като мамината манджа!”\nПървото и най-важно условие при приготвянето на храната за кърмачето е чистотата. Голяма част от причинителите на по-леки и по-тежки инфекции\nпроникват в организма чрез\nНай-често те попадат там чрез замърсени хранителни продукти, водата, съдовете за хранене или замърсени ръце.\nСпазването на личната и общата хигиена е първото задължително условие при отглеждането на малкото дете. Това се отнася и за приготвянето на храната му. Ноктите на майката трябва винаги да са чисти и добре изрязани. Ръцете се измиват добре преди започването на приготвянето на храната, след почистването на суровите продукти, преди и след миенето на съдовете, преди и след почистването на масата, преди сервирането на храната на детето. При общо неразположение на майката задължително е при приготвянето на храната тя да работи с маска. Наличието на гнойни пъпчици или ранички по тялото или ръцете на майката създава благоприятни условия за инфектиране на храната със стафилококи, които могат да предизвикат тежки хранителни отравяния, без видимо храната да има признаци на разваляне. При по-сериозно заболяване майката не би трябвало да влиза в кухнята и да приготвя за храната на детето.\nДетето трябва да има\nотделни прибори за хранене\nКакто малкото кърмаче има свои собствени шишета и биберони, така и по-голямото дете да има свои собствени чинии, чаши, лъжички. Особено грижливо трябва да се мият бибероните на кърмачетата – шишетата и гумите. След употребата им остатъкът от храна да се изхвърля, шишето да се изплаква неколкократно с хладка вода, след което внимателно да се измива с топла вода, четка и сапун. Отново да се изплаква и да се изварява 10 мин. Пазарът предлага специални съдове за изваряване на шишетата. За миенето на детските прибори се набавят отделни четки, които също трябва да се измиват след употреба. Детските съдове да се съхраняват в шкаф покрити с чиста тънка кърпа (тензух).\nРедът и чистотата на кухнята\nосигуряват в голяма степен здравето и спокойствието в семейството. В кухнята трябва да има достатъчно шкафове за продуктите и готовата храна. Задължително условие е лесно развалящите се храни – месо, яйца, мляко и др., да се съхраняват в хладилник. Плотовете и подът да се забърсват често с влажна кърпа. Добре е на кухненските прозорци да има мрежи срещу мухи и други насекоми. За приготвянето на храната на кърмачето да се използват собствени съдове, които е добре да са стъклени или от неръждаема стомана (алпака). Не бива да се използват алуминиеви съдове. Напоследък пластмасовите съдове масово навлязоха в употреба. Не оставяйте хранителни продукти в тези от тях, които не са специално предназначени за целта и не са проверени за безопасност. При по-дълготрайно съхранение на храна от тях могат да се извлекат някои токсични вещества и те да преминат в хранителните продукти.\nДетският организъм е по-неустойчив и по-податлив към инфекции на храносмилателната система, отколкото организма на възрастния. Децата боледуват по-често и по-тежко. Това налага и\nмного строг избор на хранителните продукти\nЗа детската кухня задължително се подбират само висококачествени и пресни. За да се избегнат обаче хранителни отравяния, заразяване с глисти и някои инфекциозни болести, нужно е да се полагат системни грижи за поддържане на изрядна чистота и при приготвянето и съхраняването на храната. За това е нужно да се създадат трайни навици на всички членове на семейството.\nМлякото, ако се взема от производител, трябва да има сертификат за здравното състояние на животното и за здравното и хигиенното състояние на обслужващите го хора. Всички продукти преди употреба да се измиват внимателно на течаща вода и особено тези, които ще се консумират сурови. При приготвянето на сокове и салати след измиването плодовете и зеленчуците да се обливат с кипяща вода. Най-добре е почистването и измиването на суровите продукти да става винаги на определено място в кухнята, в отделни съдове, които да се държат настрана от съдовете за храна и хранителни продукти. В кухнята да има отделна дъска за рязане на хляб, друга – за зеленчуци и плодове, и трета – за месо. Преди кулинарната обработка месото също да се измива добре, тъй като по повърхността му се развиват много микроби. Смляното месо е добра среда за размножаването на бактерии, затова то не бива да престоява.\nНиската температура не унищожава микроорганизмите, но пречи за размножаването им. Затова\nсъхранението на храната в хладилник\nе едно от важните условия за предпазването им от разваляне и за избягване на хранителни отравяния. Преди да се приберат обаче в хладилника, яйцата, плодовете и зеленчуците внимателно да се измиват и подсушават. Месото или рибата да се съхранява в затворени съдове. Хладилникът редовно да се почиства и измива.\nНай-добре е на детето да се дава прясно приготвена храна. Ако се налага тя да престои, при поднасянето й да не се затопля, а да се сложи отново да поври. При варенето се убиват наличните микроорганизми, а при загряването се създават отлични условия за тяхното бързо размножаване. Ястията със сос и смляно месо (каквито са повечето предлагани на кърмачето) се развалят много по-бързо от сухите храни, затова не бива да престояват повече от 6 часа извън хладилника. При повторното варене се разрушава значителна част от витамините. Затова за децата се препоръчва винаги да се дава прясно приготвена храна.\nВ минали времена бебето и майката са прекарвали първите шест седмици след раждането на легло и са си почивали. Въпреки че днес това изглежда прекалено,… Прочети още »\nОще в тази категория: « Красива усмивка чрез кърмене?\tДетето ще ви води »\nАвтор: Силвия Асенова, магистър логопед Публикации: 31 Юли 2018 Посещения:\t36\tПрочети още...